KAPITULO 5
No Kasano ti Agtalinaed a Saan a Paset ti Lubong
“Saankayo a paset ti lubong.”—JUAN 15:19.
1. Ania ti inyunay-unay ni Jesus iti daydi maudi a rabiina ditoy daga kas tao?
ITI maudi a rabiina ditoy daga kas tao, inyebkas ni Jesus ti napalalo a pannakaseknanna iti masanguanan a pagimbagan dagiti pasurotna. Inkararagna pay ketdi dayta. Kinunana iti Amana: “Kiddawek kenka, a saanmo nga ikkaten ida iti lubong, no di ket aywanam ida gapu iti daydiay nadangkes. Saanda a paset ti lubong, a kas kaniak a saan a paset ti lubong.” (Juan 17:15, 16) Iti daytoy a naimpusuan a dawatna, impakita ni Jesus ti nasged nga ayatna kadagiti pasurotna ken ti kinapateg ti immun-una nga imbagana iti dadduma kadakuada iti daydi met laeng a rabii: “Saankayo a paset ti lubong.” (Juan 15:19) Nalawag a nakapatpateg ken Jesus ti panagtalinaed dagiti pasurotna a saan a paset ti lubong!
2. Ania “ti lubong” a dinakamat ni Jesus?
2 “Ti lubong” a dinakamat ni Jesus tuktukoyenna ti intero a sangatauan a naisina iti Dios, iturturayan ni Satanas, ken iturturong ti espiritu ti panagimbubukodan ken kinatangsit nga aggubuay ken Satanas. (Juan 14:30; Efeso 2:2; 1 Juan 5:19) Kinapudnona, “ti pannakigayyem iti [dayta a] lubong ket pannakibusor iti Dios.” (Santiago 4:4) Ngem kasano a dagiti amin nga agtarigagay nga agtalinaed iti ayat ti Dios ket adda iti lubong ngem saanda a paset daytoy? Usigentayo ti lima a pamay-an: babaen ti panagtalinaed a nasungdo iti Pagarian ti Dios iti sidong ni Kristo ken panagtalinaed a neutral kadagiti napolitikaan nga aramid ti lubong, babaen ti panangsaranget iti espiritu ti lubong, babaen ti naemma a panagkawkawes ken panaglanglangatayo, babaen ti panangsalimetmet iti simple a mata, ken babaen ti panangyaruat iti naespirituan a kabaltayo.
PANAGTALINAED A NASUNGDO KEN NEUTRAL
3. (a) Kasano ti panangmatmat ni Jesus iti politika idi kaaldawanna? (b) Apay a maikuna nga agserserbi kas embahador dagiti napulotan a pasurot ni Jesus? (Iraman ti footnote.)
3 Imbes a makiraman iti politika idi kaaldawanna, impamaysa ni Jesus nga inkasaba ti Pagarian ti Dios, ti nailangitan a gobierno a pagturayanna kas Ari. (Daniel 7:13, 14; Lucas 4:43; 17:20, 21) Dayta ti gapuna nga idi naisaklang iti Romano a Gobernador a ni Poncio Pilato, naikuna ni Jesus: “Ti pagariak saan a paset daytoy a lubong.” (Juan 18:36) Dagiti matalek a pasurotna tultuladenda ti ulidanna babaen ti panagtalinaedda a nasungdo kenni Kristo ken iti Pagarianna ken babaen ti panangiwaragawagda iti dayta a Pagarian iti intero a lubong. (Mateo 24:14) “Dakami ngarud ket embahador a mangisunsuno ken Kristo,” insurat ni apostol Pablo. “Kas dagiti suno ni Kristo ipakaasimi: ‘Makikappiakayo iti Dios.’” *—2 Corinto 5:20.
4. Kasano nga iparparangarang dagiti amin a pudno a Kristiano ti kinasungdoda iti Pagarian ti Dios? (Kitaem ti kahon a “ Dagiti Nagkauna a Kristiano a Nagtalinaed a Neutral.”)
4 Gapu ta ganggannaet a turay wenno pagilian ti irepresentar dagiti embahador, saanda a makibiang kadagiti aramid dagiti pagilian a nakaibaonanda no di ket agtalinaedda a neutral. Nupay kasta, itantandudo dagiti embahador ti gobierno ti pagilian nga irepresentarda. Kasta met laeng kadagiti pudno a napulotan a pasurot ni Kristo, ta ti ‘pannakipagilida adda iti langlangit.’ (Filipos 3:20) Kinapudnona, gapu iti regtada a mangikaskasaba iti Pagarian, riniwriwen a “sabsabali a karnero” ni Kristo ti natulonganda a ‘makikappia iti Dios.’ (Juan 10:16; Mateo 25:31-40) Agserserbi dagiti “sabsabali a karnero” kas mensahero ni Kristo a kabinnulig dagiti napulotan a kakabsat ni Jesus. Kas nagkaykaysa nga arban a mangitantandudo iti Mesianiko a Pagarian, agpada a salsalimetmetan dagitoy a grupo ti nainget a neutral a takder no maipapan kadagiti napolitikaan nga aramid ti lubong.—Isaias 2:2-4.
5. Ania ti nakaidumaan ti kongregasion Kristiano iti nagkauna nga Israel, ken ania ti epektona kadakuada dayta a nakaidumaanda?
5 Saan laeng a ti kinasungdoda ken Kristo ti makagapu a neutral dagiti pudno a Kristiano. Saan a kas iti nagkauna nga Israel nga addaan iti bukod a pagilian nga inted ti Dios, datayo nga agkakabsat iti pammati ket agnanaed iti nagduduma a pagilian. (Mateo 28:19; 1 Pedro 2:9) No ngarud dumasigtayo kadagiti partido politikal iti lugar a pagnanaedantayo, maikompromiso ti wayawayatayo nga agsao maipapan iti Pagarian ken madadael ti panagkaykaysatayo kas Kristiano. (1 Corinto 1:10) Maysa pay, iti panawen ti gubat, ditay mabalin ti makiranget kadagiti kapammatiantayo ta naibilin nga agiinnayattayo. (Juan 13:34, 35; 1 Juan 3:10-12) Adda ngarud nasayaat a rason a binilin ni Jesus dagiti adalanna a saanda nga agiggem iti kampilan. Imbilinna pay nga ayatenda dagiti kabusorda.—Mateo 5:44; 26:52; kitaem ti kahon a napauluan iti “ Kanayon Kadi a Neutral ti Takderko?”
6. Kasano nga apektaran ti panagdedikarmo iti Dios ti pannakilangenmo ken Cesar?
6 Kas pudno a Kristiano, indedikartayo ti biagtayo iti Dios, saan nga iti asinoman a tao, natauan nga organisasion, wenno nasion. Kuna ti 1 Corinto 6:19, 20: “Saanyo a kukua ti bagbagiyo, ta nagatangkayo iti maysa a gatad.” No kasta, nupay ited dagiti pasurot ni Jesus ti maiparbeng ken “Cesar” a dayaw, buis, ken relatibo a panagpasakup, itedda “iti Dios dagiti bambanag ti Dios.” (Marcos 12:17; Roma 13:1-7) Ramanen daytoy ti panagdayaw, amin-kararua a panagayat, ken nasungdo a panagtulnogda. No kasapulan, sidadaanda a matay gapu iti panagserbida iti Dios.—Lucas 4:8; 10:27; Aramid 5:29; Roma 14:8.
PANANGSARANGET ITI “ESPIRITU TI LUBONG”
7, 8. Ania ti “espiritu ti lubong,” ken kasano ti ‘panagtignay’ dayta nga espiritu iti maysa a tao?
7 Maipakita met dagiti Kristiano a saanda a paset ti lubong babaen ti panangsarangetda iti nagdakes nga espiritu ti lubong. “Inawattayo, saan a ti espiritu ti lubong, no di ket ti espiritu nga aggapu iti Dios,” insurat ni Pablo. (1 Corinto 2:12) Kinunana kadagiti taga-Efeso: ‘Nagnakayo idi naminsan maitunos iti . . . daytoy a lubong, maitunos iti agturay iti autoridad ti angin, ti espiritu nga agtigtignay ita iti annak ti kinasukir.’—Efeso 2:2, 3.
8 Ti “angin” wenno espiritu ti lubong ket isu ti di makita, nabileg a puersa a mangtigtignay kadagiti tattao nga agsukir iti Dios ken mangiparparegta iti “derrep ti lasag ken ti derrep dagiti mata.” (1 Juan 2:16; 1 Timoteo 6:9, 10) Adda bileg wenno “autoridad” daytoy nga espiritu ti lubong gapu ta makakayaw iti managbasol a lasag, nasikap, di agsarday, ken nasaknap a kas iti angin. Maysa pay, “agtigtignay” daytoy iti maysa a tao babaen ti in-inut a panangpatanorna kadagiti dakes a kababalin kas iti panagimbubukodan, kinatangsit, inaagum nga ambision, ken ti pagannayasan a mangipasdek kadagiti bukod a moral a pagalagadan ken agrebelde iti autoridad. * Iti ababa a pannao, ti espiritu ti lubong in-inut a patanorenna iti puso ti maysa a tao dagiti kababalin ti Diablo.—Juan 8:44; Aramid 13:10; 1 Juan 3:8, 10.
9. Kadagiti ania a pamay-an a mabalin a makastrek ti espiritu ti lubong iti isip ken pusotayo?
9 Posible ngata nga agramut iti isip ken pusom ti espiritu ti lubong? Wen no ipalubosmo ken no dika agridam. (Proverbio 4:23) Masansan a di madmadlaw ti panangimpluensiana, nalabit babaen kadagiti kakadua a kasla naimbag a tattao ngem, kinapudnona, awan panagayatda ken Jehova. (Proverbio 13:20; 1 Corinto 15:33) Mabalin a makastrek met kenka dayta a makadangran nga espiritu babaen kadagiti naalas a babasaen, site iti Internet nga us-usaren dagiti apostata ken naglaon iti pornograpia, naalas a paglinglingayan, ken ay-ayam a nakaro ti sinnalisal—wen, babaen ti asinoman wenno aniaman a mangyanninaw iti panagpampanunot ni Satanas wenno ti lubong nga iturayanna.
10. Kasanotay a masaranget ti espiritu ti lubong?
10 Kasanotay a masaranget ti nasikap nga espiritu ti lubong ken makapagtalinaed iti ayat ti Dios? Babaen laeng ti panangaprobetsar kadagiti naespirituan a probision ni Jehova ken ti kanayon a panangidawat iti tulong ti nasantuan nga espirituna. Nabilbileg nga amang ni Jehova ngem ti Diablo wenno ti dakes a lubong a tengtenglen ni Satanas. (1 Juan 4:4) Nagpateg ngarud nga agtalinaedtayo a nasinged ken Jehova babaen ti kararag!
NAEMMA A PANAGKAWKAWES KEN PANAGLANGLANGA
11. Kasano nga inimpluensiaan ti espiritu ti lubong dagiti estandarte iti panagkawkawes?
11 Ti panagkawkawes, panaglanglanga, ken kinadalus ti bagi ti maysa a tao ipasimudaagna no ania nga espiritu ti mangtigtignay kenkuana. Iti adu a pagilian, bimmaban iti kasta unay dagiti estandarte iti panagkawkawes nga uray la kinuna ti maysa a komentarista iti telebision nga iti saan a mabayag saanton a mailasin no siasino dagiti balangkantis ken dagiti saan. Sumursurot metten iti uso uray dagiti bumalbalasitang nga ubbing. “Nakakitkiting dagiti kawesda,” kuna ti maysa a pagiwarnak. Adda met dagidiay uray ania lattan ti kawesda, a mangyanninaw iti espiritu ti panagrebelde ken kasta met ti kinaawan dignidad ken panagraem iti bagi.
12, 13. Ania dagiti prinsipio a rumbeng a mangiwanwan kadatayo no maipapan iti panagkawkawes ken panaglanglangatayo?
12 Kas ad-adipen ni Jehova, mayanatup laeng a kayattayo a makaay-ayo ti langatayo. Naurnos, nadalus, ken natakneng koma ti panagkawkawestayo, ken maitutop iti kasasaad. Iti amin a tiempo, rumbeng nga iyanninaw ti langatayo ti “kinaemma ken kinasimbeng ti panunot,” buyogen ti “naimbag nga ar-aramid.” Maitutop dayta iti amin—lalaki man wenno babai—nga “agkunkuna nga agraemda unay iti Dios.” Siempre, saan a ti langatayo ti kangrunaan a pakaseknantayo no di ket ti ‘panagtalinaedtayo iti ayat ti Dios.’ (1 Timoteo 2:9, 10; Judas 21) Wen, kayattayo a ti kapintasan nga arkostayo ket “ti nalimed a kinatao ti puso . . . , nga addaan dakkel a pateg iti imatang ti Dios.”—1 Pedro 3:3, 4.
13 Laglagipem met a ti panagkawkawes ken panaglanglangatayo maapektaranna ti panangmatmat dagiti sabsabali iti pudno a panagdayaw. Ti Griego a sao a naipatarus a “kinaemma,” no iti moral nga anagna, ipasimudaagna ti panangraem, panangikabilangan, ken panangrespeto iti rikrikna wenno kapanunotan ti sabsabali. No kasta, nasken nga ikabilangantayo ti konsiensia dagiti sabsabali uray pay no adda kalintegantayo a mangikeddeng no ania ti pagkawestayo. Kangrunaan iti amin, kayattayo a maidaydayaw ni Jehova ken ti ilina. Kayattayo met nga ipakita a maikaritayo kas ministro ti Dios, nga ‘aramidentayo ti amin a bambanag a maipaay iti dayag ti Dios.’—1 Corinto 4:9; 10:31; 2 Corinto 6:3, 4; 7:1.
14. No maipapan iti panaglanglanga ken kinadalus, ania dagiti nasken nga isaludsodtayo iti bagitayo?
14 Ad-adda a napateg ti panagkawkawes, panaglanglanga, ken kinadalus ti bagi no addatayo iti tay-ak ti ministerio wenno iti gimong ti kongregasion. Isaludsodmo iti bagim: ‘Nakadidillaw kadi ti panaglanglangak ken nadugyotak kadi nga uray la ibaindak dagiti sabsabali? Napatpateg kadi kaniak ti kalintegak no kadagitoy a banag ngem ti panagbalin a maikari kadagiti pribilehio iti kongregasion?’—Salmo 68:6; Filipos 4:5; 1 Pedro 5:6.
15. Apay nga awan dagiti mabasatayo iti Biblia nga espesipiko a paglintegan no iti panagkawkawes, panaglanglanga, ken kinadalus?
15 Awan dagiti mabasatayo iti Biblia nga espesipiko a paglintegan para kadagiti Kristiano no iti panagkawkawes, panaglanglanga, ken kinadalus. Saan a kayat ni Jehova a mapaidamantayo iti wayawaya nga agpili wenno mangusar iti panunottayo. Imbes ketdi, kayatna a sursuruentayo nga usaren ti panunottayo a mangusig kadagiti prinsipio ti Biblia ken ‘babaen iti panangusar, masanay dagiti pannakabalin ti pannakaawattayo a mangilasin agpadpada iti umiso ken di umiso.’ (Hebreo 5:14) Kangrunaan iti amin, kayatna nga agpaidalantayo iti ayat—ayat iti Dios ken iti kaarruba. (Marcos 12:30, 31) Gapu ta kasta, nadumaduma dagiti estilo ti panagkawkawes ken panaglanglanga. Makita ti kasta a panagduduma kadagiti naragsak a panagtataripnong dagiti agsasabali ti kolor ti kawesda nga adipen ni Jehova sadinoman a paset ti daga ti ayanda.
PAGTALINAEDENTAYO A “SIMPLE” TI MATATAYO
16. Kasano a maisupadi ti espiritu ti lubong iti pannursuro ni Jesus, ken ania dagiti nasken nga isaludsodtayo iti bagitayo?
16 Makaallilaw ti espiritu ti lubong, isut’ gapuna a riniwriw ti mamati a kuarta ken material a bambanag ti pagubbogan ti ragsak. Nupay kasta, kinuna ni Jesus: “Uray no addaan kinaruay ti maysa a tao ti biagna saan nga agtaud iti bambanag nga ik-ikutanna.” (Lucas 12:15) Nupay saan nga anamongan ni Jesus ti nakaro a panangpaidam iti bagi, insurona a ti biag ken napaypayso a ragsak ket mapasaran dagidiay “sipapanunot iti naespirituan a kasapulanda” ken dagidiay mangsalimetmet iti “simple” a mata a nakasentro iti maymaysa a panggep, kadagiti naespirituan a banag. (Mateo 5:3; 6:22, 23) Isaludsodmo iti bagim, ‘Talaga kadi a patiek ti insuro ni Jesus, wenno naimpluensiaannakon “ti ama ti kinaulbod”? (Juan 8:44) Ania ti ipalgak ti sasaok, dagiti kalatko, dagiti ipangpangrunak, ken ti wagas ti panagbiagko?’—Lucas 6:45; 21:34-36; 2 Juan 6.
17. Ania ti dadduma kadagiti bendision a sagsagrapen dagidiay simple ti matada?
17 “Ti kinasirib mapaneknekan a nalinteg babaen iti ar-aramidna,” kinuna ni Jesus. (Mateo 11:19) Usigem ti sumagmamano laeng kadagiti bendision a sagsagrapen dagidiay simple ti matada. Pudno a mabangbang-aranda iti ministerioda. (Mateo 11:29, 30) Saanda a maringgoran iti kasta unay isu a nailiklikda iti adu a pakatuokan ti isip ken rikna. (1 Timoteo 6:9, 10) Gapu ta mapnekda kadagiti kangrunaan a kasapulan iti biag, ad-adu ti panawenda para iti pamilia ken kadagiti kapammatianda. Ket gapu iti dayta, mabalin a naim-imas ti turogda. (Eclesiastes 5:12) Sagsagrapenda ti dakdakkel a rag-o nga itden ti panangted, nga ar-aramidenda dayta iti aniaman a wagas a kabaelanda. (Aramid 20:35) Maysa pay, ‘aduanda iti namnama,’ natalna ti panunotda, ken kontentoda. (Roma 15:13; Mateo 6:31, 32) Pudno a di magatadan a bendision dagitoy!
PANANGYARUAT ITI “NAAN-ANAY A KABAL”
18. Ania ti kuna ti Biblia maipapan iti kabusortayo, dagiti pamay-anna, ken ti pannakidangadangtayo?
18 Dagidiay agtaltalinaed iti ayat ti Dios ket masalsalakniban met tapno saan ida a madangran ni Satanas. Ikagkagumaan ni Satanas a paidaman dagiti Kristiano, saan laeng nga iti ragsak, no di pay ket iti biag nga agnanayon. (1 Pedro 5:8) Kinuna ni Pablo: “Addaantayo iti pannakigubal, saan a maibusor iti dara ken lasag, no di ket maibusor kadagiti gobierno, maibusor kadagiti autoridad, maibusor kadagiti agturay iti lubong daytoy a kinasipnget, maibusor kadagiti nadangkes nga espiritu a puersa kadagiti nailangitan a disso.” (Efeso 6:12) Ti sao a “pannakigubal” ipasimudaagna a saan nga adayo ti ayan ti kabusortayo no di ket nakaas-asideg ta, no ar-arigen, mano-mano ti pannakirangettayo. Maysa pay, ipakita dagiti termino a “gobierno,” “autoridad,” ken “agturay iti lubong” nga organisado unay ken naiplano ti panangraut dagiti di makita a kabusortayo.
19. Deskribirem ti naespirituan a kabal ti maysa a Kristiano.
19 Nupay kasta, makapagballigitayo latta iti baet dagiti pagkapuyan ken limitasiontayo kas tattao. Kasano? Babaen ti panangyaruattayo iti “naan-anay a kabal manipud iti Dios.” (Efeso 6:13) Maipapan iti dayta a kabal, kuna ti Efeso 6:14-18: “Agtakderkayo a sititibker a dagiti lomoyo nabariksan iti kinapudno, ken sikakapet ti kabal ti barukong nga isu ti kinalinteg, ket dagiti sakayo nasapatosan iti alikamen ti naimbag a damag ti kappia. Kangrunaan iti amin, alaenyo ti dakkel a kalasag ti pammati, a babaen iti dayta mabalinanyonto a depdepen amin dagiti sumsumged a gayang daydiay nadangkes. Kasta met, awatenyo ti kabal ti ulo [wenno, namnama] ti pannakaisalakan, ken ti kampilan ti espiritu, a dayta ti, sao ti Dios, bayat nga iti amin a langa ti kararag ken araraw itultuloyyo ti agkararag iti espiritu iti amin a gundaway.”
20. Kasano a naiduma ti kasasaadtayo iti kasasaad ti literal a soldado?
20 Yantangay naggapu iti Dios, sigurado a masalaknibannatayo dayta a naespirituan a kabal, no la ket ta kanayon nga aruattayo. Saan a kas kadagiti literal a soldado a mabalin nga adda dagiti panawen a mabayag nga awan dagiti gubat a pakirangetanda, awan sarday ti nainget a pannakiranget dagiti Kristiano ken sa la agpatingga dayta inton dumteng ti tiempo a panangdadael ti Dios iti lubong ni Satanas ken panangigarangugongna kadagiti amin a dakes nga espiritu iti mangliwengliweng nga abut. (Apocalipsis 12:17; 20:1-3) Dika ngarud sumuko no adda dagiti pagkapuyan wenno dakes a tarigagay a parparmekem, ta masapul a ‘disnogentayo’ ti bagitayo tapno agtalinaedtayo a matalek ken Jehova. (1 Corinto 9:27) Kinapudnona, ad-adda nga agdanagtayo no saantayo a makigubgubal!
21. Agballigitayo iti naespirituan a pannakidangadangtayo no la ket ta aramidentayo ti ania?
21 Maysa pay, saantayo nga agballigi iti daytoy a dangadang iti bukodtayo a pigsa. Dayta ti gapuna nga impalagip ni Pablo a nasken nga agkararagtayo ken Jehova “iti espiritu iti amin a gundaway.” Malaksid iti dayta, nasken met nga umimdengtayo ken Jehova babaen ti panangadal iti Saona ken di panangliway iti panagtataripnongtayo kadagiti padatayo a “soldado,” ta saantayo nga agmaymaysa iti daytoy a dangadang! (Filemon 2; Hebreo 10:24, 25) Dagiti matalek kadagiti amin a nadakamat a benneg ket saan laeng nga agballigi no di pay ket sititibker a madepensaanda ti pammatida no masubok dayta.
NAKASAGANAKA KOMA A MANGIDEPENSA ITI PAMMATIM
22, 23. (a) Apay a masapul a kanayon a nakasaganatayo a mangidepensa iti pammatitayo, ken ania dagiti nasken nga isaludsodtayo iti bagitayo? (b) Ania ti mausig iti sumaganad a kapitulo?
22 “Agsipud ta saankayo a paset ti lubong,” kinuna ni Jesus, “guraennakayo ti lubong.” (Juan 15:19) Masapul ngarud a sisasagana dagiti Kristiano a mangidepensa iti pammatida, ngem iti nadayaw ken naalumamay a pamay-an. (1 Pedro 3:15) Isaludsodmo iti bagim: ‘Maawatak kadi no apay a no dadduma saan nga ar-aramiden dagiti Saksi ni Jehova ti ar-aramiden ti kaaduan? No salimetmetak ti kasta a takder, naan-anay kadi a kombinsidoak nga umiso ti ibagbaga ti Biblia ken ti klase matalek nga adipen? (Mateo 24:45; Juan 17:17) Ket no maipapan iti panangaramid iti umiso iti imatang ni Jehova, saanak laeng kadi a nakasagana nga agbalin a naiduma no di ket pagpannakkelko pay ti agbalin a naiduma?’—Salmo 34:2; Mateo 10:32, 33.
23 Nupay kasta, ti tarigagaytayo nga agtalinaed a saan a paset ti lubong ket masansan a masubok kadagiti nasikap a pamay-an. Kas pagarigan, nadakamat iti un-una ti kapitulo nga ikagkagumaan ti Diablo nga awisen dagiti adipen ni Jehova nga agbalin a paset ti lubong babaen ti nailubongan a paglinglingayan. Kasanotayo a makapili iti nasayaat a paglinglingayan a makapabang-ar ken mangted kadatayo iti nadalus a konsiensia? Mausig daytoy iti sumaganad a kapitulo.
^ par. 3 Manipud idi Pentecostes 33 K.P., agserserbi ni Kristo kas Ari iti kongregasion dagiti napulotan a pasurotna ditoy daga. (Colosas 1:13) Idi 1914, naisaad ni Kristo kas ari a mangituray ‘iti pagarian ti lubong.’ No kasta, agserserbi met ita dagiti napulotan a Kristiano kas embahador ti Mesianiko a Pagarian.—Apocalipsis 11:15.
^ par. 8 Kitaem ti Pannakirinnason Manipud Kadagiti Kasuratan, panid 143-47, nga impablaak dagiti Saksi ni Jehova.
^ par. 65 Kitaem ti Apendise a “Panagsaludo iti Bandera, Panagbutos, ken Serbisio Sibil.”
Ammuem ti Ad-adu Pay
Nasungdo a Panangsuporta iti Gobierno ti Dios—Awanen Sabali
Adda di ninamnama a nangalun-on iti “karayan” ti pannakaidadanes a napasaran dagiti Saksi ni Jehova gapu iti neutral a takderda iti politika.
Agbalintayo Koma a Nasantuan iti Amin a Kababalintayo
Ania ti pagpapadaan ti saan a pannakikompromiso, panangipaay ken Jehova ti kasayaatan, ken panangipauneg iti nakired a naespirituan a taraon?
Denggem ti Timek ni Jehova iti Sadinoman nga Ayanmo
Ammuem no kasano kapateg ti panagdengngeg iti timek ni Jehova ken ti pannakikomunikar kenkuana. Tulongannatayo daytoy nga artikulo tapno ti panagimdengtayo ken Jehova saan a masinga ni Satanas ken ti pagannayasantayo nga agbasol.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn